UNIUNEA NAŢIONALĂ A BAROURILOR DIN ROMÂNIA

Consiliul Uniunii

**HOTĂRÂREA nr. 276**

**09-10 septembrie 2022**

*Având în vedere prevederile art. 65 lit. a), c) și s) din Legea nr. 51/1995 pentru organizarea și exercitarea profesiei de avocat;*

*În conformitate cu dispozițiile art. 17 alin. (4) din Legea 72/2016 privind sistemul de pensii și alte drepturi de asigurări sociale ale avocaților și prevederile art. 12 alin. (1) din Statutul Casei de Asigurări a Avocaților (CAA), adoptat prin Hotărârea Consiliului Uniunii Naționale a Barourilor din România (UNBR) nr. 139/27.07.2016, cu completările și modificările ulterioare;*

*Având în vedere expertiza actuarială ”Studiul de Solvabilitate sistem”, realizată în anul 2020, care a inclus mai multe propuneri pentru atingerea ratei de finanțare de 100% pentru sistemul CAA;*

*Având în vedere Raportul de Evaluare Actuarială a celor două fonduri specializate din anul 2022 în care s-a evaluat impactul modificării procentelor de distribuție între fondurile specializate ale sistemului CAA;*

*Ținând cont de dezbaterile din ședințele Comisiei Permanente a UNBR din 08 septembrie 2022;*

*Consiliul UNBR, în urma dezbaterilor din ședința din 09-10 septembrie, adoptă următoarea*

**HOTĂRÂRE:**

**Art. 1** – **(1)** Începând cu data de 01 ianuarie 2023, procentele alocate fondurilor specializate ale CAA sunt după cum urmează:

 a) 90% din contribuțiile lunare individuale obligatorii ale avocaților sunt alocate Fondului de pensii al sistemului CAA;

 b) 10% din contribuțiile lunare individuale obligatorii ale avocaților sunt alocate Fondului pentru alte drepturi de asigurări sociale ale avocaților din cadrul sistemului CAA.

**(2)** Distribuirea contribuțiilor lunare individuale obligatorii ale avocaților în conformitate cu prevederile alin. (1) se va realiza pentru sumele achitate de avocați începând cu data stipulată la alin. (1).

**Art. 2** – Eventualele venituri viitoare, care vor fi realizate ca urmare a valorificării bunurilor filialei, existente în patrimoniul filialei la data intrării în vigoare a prezentei hotărâri, sau, ca urmare a încasării unor debite restante, existente la data intrării în vigoare a prezentei hotărâri, se vor defalca conform raportului 90% / 10%, în conformitate cu prevederile art. 1 alin. (1).

**Art. 3** – Casa de Asigurări a Avocaților va emite norme tehnico contabile privind aplicarea prezentei hotărâri în sistemul CAA în vederea respectării noului raport de distribuție 90% / 10% între fondurile specializate ale sistemului CAA.

**Art. 4** – Prezenta hotărâre se comunică membrilor Consiliului UNBR, barourilor și CAA, care va asigura comunicarea către filialele sale.

**CONSILIUL U.N.B.R.**